De to kammerater Joachim og Dennis skulle tidlig søndag morgen ud og wakeboarde ud for Sønderborg. Her fik de sig en noget uventet oplevelse.

Et øresvin kom pludseligt svømmende direkte mod deres båd, da de var på vej ud af Sønderborg Havn.

- Vi så først en finne og tænkte, at det måtte være et marvin. Men da den kom tættere på, kunne vi godt se, at det var en delfin, siger Dennis Kristensen.

- Det var virkelig en surrealistisk oplevelse.

Ses kun få gange årligt

Ifølge marinbiolog ved Øresundsakvariet under Københavns Universitet, Michael Hansen, er det også noget usædvanligt at se øresvin i de danske farvande.

- Vi får årligt rapporter om ørevin i Danmark, men de er slet ikke lige så almindelig at spotte som marsvin. Dem ser vi nærmest dagligt, siger han.

Øresvin holder sig mest til de varmere farvande. Af samme grund er det mest almindeligt at se dem i sommerhalvåret.

Legesyg

For Joachim Thordsen og Dennis Kristensen var det en vild oplevelse at se øresvinet så tæt på.

- Den blev ved med at svømme rundt om båden i et kvarters tid, som om den skulle vise sig frem. Den kastede med vandmænd, sådan lidt 'det her kan jeg, hvad kan I', siger Dennis Kristensen.

- Når den er her, er det ikke usædvanligt, at den kommer tæt på. Øresvin er mere legesyge end marsvin, siger marinbiolog Michael Hansen.